31994R3175
L 335/54
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 3175/94 НА КОМИСИЯТА
от 21 декември 1994 година
за определяне на подробни правила за прилагане на специалния режим на снабдяване със зърнени продукти на малките острови в Егейско море и за установяване на прогнозен баланс
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2019/93 на Съвета от 19 юли 1993 г. за въвеждане на специфични мерки за малките острови в Егейско море по отношение на някои селскостопански продукти (1), изменен с Регламент (ЕО) № 822/94 на Комисията (2), и по-специално член 4 от него,
като има предвид, че Регламент (ЕИО) № 2958/93 на Комисията (3) определя общи подробни правила за прилагане на специалния режим на снабдяване на малките острови в Егейско море с някои селскостопански продукти;
като има предвид, че за да се отчетат търговските практики, специфични за сектора на зърнените култури, следва да се определят подробни правила, допълващи или дерогиращи разпоредбите на Регламент (ЕИО) № 2958/93;
като има предвид, че съгласно член 2 от Регламент (ЕИО) № 2019/93 следва да се установи прогнозен баланс за снабдяването със зърнени продукти на малките острови в Егейско море за 1995 г.; като има предвид, че балансът може да се преразгледа през годината въз основа на тенденциите в нуждите на малките острови;
като има предвид, че за да се осигури ефективно управление на режима на снабдяване следва да се установи график за подаване на заявленията за издаване на лицензии, както и срокът на валидност на сертификатите за предоставяне на помощи;
като има предвид, че мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Съгласно член 2 от Регламент (ЕИО) № 2019/93 прогнозният баланс за 1995 г. за снабдяване на малките острови в Егейско море със зърнени продукти с произход от Общността е установен в приложението.
Член 2
Срокът на валидност на сертификатите за предоставяне на помощи изтича в последния ден от втория месец след месеца, в който са издадени.
Член 3
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 януари 1995 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 1994 година.